L'incompliment del govern espanyol d'executar el pla d'inversions compromès des de fa anys en el Corredor del Mediterrani fa que només entre el País Valencià i Catalunya hi hagi aturades inversions empresarials per valor de 300 milions d'euros, segons ha quantificat Josep Rull, conseller de Territori i Sostenibilitat, en declaracions a 'El Matí de Catalunya Ràdio'. Rull ha fet aquestes declaracions des de l'Euromed que el trasllada a València per participar en la cimera bilateral al més alt nivell que han convocat els presidents del govern valencià i del Govern, Ximo Puig i Carles Puigdemont. Rull ha denunciat que entre aquestes inversions està comptabilitzada la inversió de 20 milions aturada per Basf a la demarcació de Tarragona.  La cimera bilateral entre el País Valencià i Catalunya és la primera que es celebra des de l'any 2009.  Rull ha explicat que l'objectiu de la Cimera d'aquest dilluns és arribar a un consens entre els dos governs i els diferents agents econòmics i socials que participaran a la reunió per exigir un calendari ''concret'' per desplegar les inversions necessàries per acabar la infraestructura del Corredor del Mediterrani i consensuar la reclamació al govern espanyol de nomenar la figura d'un ''coordinador tècnic independent'' que s'encarregui de fer el seguiment de les obres i del compliment del calendari.  El conseller de Territori ha recordat que en l'etapa d'Ana Pastor com a ministra de Foment, el Govern ja va reclamar el nomenament d'aquesta figura i la ministra es va negar dient que era un nomenament que no feia falta fer perquè ''la coordinadora sóc jo'', segons ha explicat Rull.  Agents econòmics, socials i institucionals de Catalunya i el País Valencià participaran a la reunió. Per part del Govern prendran part a la cimera a més de Puigdemont i Rull, el conseller d’Empresa i Coneixement, Jordi Baiget. Per part de la Generalitat Valenciana, a més de Ximo Puig, el conseller d’Economia Sostenible, Sectors Productius, Comerç i Treball, Rafael Climent, i la consellera d’Habitatge, Obres Públiques i Vertebració del Territori, María José Salvador.

Summary: El País Valencià i Catalunya tenen aturades inversions de 300 milions per la manca de Corredor del Mediterrani


La confraria de pescadors de Palamós ha decidit mantenir els serveis mínims de la subhasta del peix, que només es farà durant unes hores a la tarda, i presentar un ERTO per a setze treballadors, gairebé la totalitat de la plantilla. Els serveis mínims inclouen dos treballadors a subhasta i un administratiu. Es va decidir ahir durant l'assemblea general que es va fer de forma telemàtica. El patró major, Toni Albalat, explica que s'ha apostat per "reduir al màxim" l'activitat de la confraria per garantir la seguretat dels treballadors. La subhasta només vendrà peix de les arts menors perquè les flotes d'arrossegament i encerclament ja han suspès l'activitat per la covid-19. Reduir al màxim l'activitat a l'espera que s'acabi la crisi sanitària del coronavirus. Així ho ha decidit la confraria de pescadors de Palamós en una assemblea general que es va fer ahir de forma telemàtica. "Hem de contribuir que passi el més aviat possible", ha afirmat el patró major, Toni Albalat, tot afegint que a dia d'avui no tenen cap treballador que hagi donat positiu per la covid-19. Es per això que han decidit deixar en serveis mínims el servei de subhasta i la llotja només obrirà unes hores a partir de les quatre de la tarda. Actualment ja només els arriba el peix de les barques d'arts menors perquè les flotes d'arrossegament i encerclament han suspès l'activitat al no poder complir amb les mesures de seguretat a bord per la covid.  A més a més, a partir d'avui prepararan la documentació per demanar un ERTO per setze dels dinou treballadors que tenen en plantilla, ja que dos faran els serveis mínims de subhasta i també hi haurà un administratiu. "Ara hem de veure la disponibilitat de cadascú perquè hi ha feines molt específiques i caldrà veure com fem la planificació", conclou Albalat.  Les quatre últimes barques d'arrossegament que continuaven treballant a Palamós van fer-se a la mar dimecres passat per darrer cop. Aleshores, i per fer palesa la seva oposició a l'acord de divisió dels dies que se sortia a feinejar, van prometre destinar els beneficis que fessin amb el peix i el marisc a la llotja a la lluita contra la covid-19. Segons informa aquest dimarts l'Ajuntament de Palamós, les embarcacions Juan y Virgilio, Mandorri, Perla de Palamós i Tia Cinta han fet una aportació solidària de quasi 8.000 euros als Serveis de Salut Integrats del Baix Empordà (SSIBE). La prioritat del SSIBE ara és l'adquisició de material per al personal sanitari com mascaretes, bates de protecció impermeables, ulleres de protecció o guants de nitril. També centren esforços en adequar els hotels com a suport per a l'atenció de pacients amb covid-19.

Summary: La confraria de pescadors de Palamós manté la subhasta en serveis mínims i presentarà un ERTO pel coronavirus


La xifra d'afectats per un ERTO a Catalunya s'ha reduït un 38,2% el mes de juny amb la represa de l'activitat econòmica en molts sectors, segons les últimes dades del ministeri d'Inclusió, Seguretat Social i Migracions. Així, si al maig el ministeri espanyol comptabilitzava 618.780 catalans afectats per ERTO, ara la xifra s'ha reduït a 381.968, el que suposa una reducció de 236.812 persones. Del total de persones que segueixen encara en un ERTO a Catalunya el mes de juny, la immensa majoria, 310.836, estan en un expedient de força major. La reducció del nombre total de persones en ERTO també s'ha anat notant durant el mes, ja que a mitjans de juny encara n'hi havia 487.887. Part d'aquesta reducció s'explica per les desafectacions en els procediments de força major, ja que a mitjans de mes encara hi havia 406.933 treballadors sota el paraigua d'un ERTO d'aquest tipus i, en canvi, a finals de juny n'hi havia 310.836.  A 30 de juny, 62.157 empreses encara tenien en vigor un expedient de força major. A més, hi ha 6.728 expedients registrats per una causa econòmica, productiva, organitzativa o productiva, els anomenats ETOP, 379 menys que a mitjans de juny. En general, la majoria d'ERTO segueixen concentrant-se a Barcelona (51.795). Girona i Tarragona superen els 7.000 i els 6.000 expedients i a Lleida n'hi ha 3.500. Totes les demarcacions han notat descensos en el nombre total d'ERTO registrats al llarg d'aquest mes. Durant aquest mes també s'ha notat una caiguda de les afectacions dels treballadors. Barcelona ha acabat el juny amb 310.221 persones incloses en un ERTO, 80.000 menys que a mitjans de mes. Girona ha registrat un descens de 10.831 treballadors; Lleida de 5.117 i Tarragona de 8.980. Les dades publicades pel ministeri d'Inclusió i Seguretat Social mostren una afectació similar de dones i homes en els ERTO. Així, a 30 de juny hi havia 194.689 homes inclosos en un expedient i 187.279 dones.  En el moment àlgid de la pandèmia a Catalunya hi va arribar a haver més de 700.000 persones incloses en un d'aquests expedients. De fet, a l'abril la xifra d'afectats per ERTO va batre el rècord d'aturats registrats de l'última crisi amb 668.104 treballadors afectats.

Summary: La xifra d'afectats per ERTO a Catalunya es redueix un 38,2% al juny amb la represa de l'activitat


La Policia Local de Vilanova i la Geltrú ha detingut dos homes de 32 anys, veïns del Prat de Llobregat, per dur 20 quilos d'haixix dins el maleter del cotxe. Els agents van aturar el vehicle quan van detectar que el conductor feia una maniobra evasiva en adonar-se del control policial. Mentre identificaven els dos ocupants del cotxe, els agents van localitzar una porció d'haixix dins el cotxe, de manera que van iniciar un escorcoll que els va dur a inspeccionar també el maleter, on van trobar més de 20 quilos de droga.

Summary: La policia enxampa a Vilanova i la Geltrú dos homes que duien 20 quilos d'haixix al maleter del cotxe


S'ha tallat la sortida 124 de la C-32, al seu pas pel municipi ACN Pineda de Mar.-Onze dotacions terrestres i tres mitjans aeris dels Bombers de la Generalitat treballen aquest dilluns a la tarda en les tasques d'extinció d'un incendi forestal a la zona de Can Pallofa, al terme municipal de Pineda de Mar (Maresme). El foc crema des de dos quarts de quatre de la tarda. El trànsit ha quedat tallat a la sortida 124 de la C-32 i es fan desviaments senyalitzats, al seu pas pel municipi, segons el Servei Català de Trànsit.

Summary: Una quinzena de dotacions treballen en un incendi a Pineda de Mar


'DesDeCasa Fest', el festival en streaming amb accent lleidatà, ha finalitzat aquest diumenge després de dos caps de setmana en què la música, les lletres i les arts escèniques han estat les protagonistes. El festival, impulsat per la plataforma cultural 'Ilerdam Videas', va néixer arran de la crisi del coronavirus i la conseqüent interrupció de la programació cultural. Va començar el 18 i 19 d'abril amb actuacions musicals, mentre els dies 25 i 26 d'abril s'ha centrat en la literatura i arts escèniques. Un dels organitzadors, Carles Hernàndez, ha explicat que estan "molt contents" amb l'acollida que ha tingut la iniciativa perquè ha donat visibilitat a autors lleidatans i perquè ha ajudat a fer "xarxa" entre artistes i públic.  Carles Hernàndez considera que el certamen ha complert els objectius del festival que, per una banda, eren enaltir l'ofici dels artistes lleidatans i reivindicar la seva tasca, i per l'altra Ilerdam Videas vol fer "xarxa" entre artistes i públic. De fet, Hernàndez ha explicat que el festival ha ajudat a diversos artistes a "fer el salt digital",  ja que n'hi havia "que no havien fet mai un directe a través d'Instagram i ara en comencen a fer". També ha dit que una discogràfica s'ha interessat en un autor que va fer el seu primer directe al certamen. "Els artistes estan molt contents i ens demanen que fem més coses. I la resposta és sí", ha afegit. Mitjançant un sistema de taquilla inversa, el públic ha escollit el preu de cadascun dels espectacles, performances o concerts que la quarantena d'artistes i autors han ofert a través d'Instagram i d'altres plataformes. Tot i que el festival ja ha finalitzat, Hernàndez ha dit que la taquilla inversa es mantindrà oberta fins, mínim, el 15 de maig. També ha dit que en les properes setmanes totes les actuacions es penjaran a la pàgina web d'Ilerdam Videas i al canal de Youtube de la plataforma cultural. El primer cap de setmana del 'desDeCasa Fest' va comptar amb les actuacions musicals de Meritxell Gené, Xavier Baró, Al Spear, Lauzeta, Berta Puigdemasa o Lo Pardal Roquer, entre altres. El dies 25 i 26 el certamen ha acollit lectures i dramatitzacions d'autors lleidatans i també de lectors mediàtics com l'empresari Tatxo Benet, l'actriu Txe Arana, la periodista Mari Pau Huguet o l'actor Abel Folk.

Summary: El festival online 'desDeCasaFest' tanca després d'un cap de setmana dedicat a la literatura lleidatana


L'Orfeó Català ha posat punt i final a la seva primera gira per l'Àsia després d'una setmana on ha actuat en tres ciutats diferents amb un total de quatre concerts en territori xinès. El cor ha passat per Xangai, Wuxi i Heifei, i ha tancat la gira aquest diumenge amb un últim concert al Shanghai City Music Lawn, a l'aire lliure i amb la representació de la cançó popular xinesa 'Mo Li Hua' com a punt culminant de la cita. Aquest tema és l'equivalent català de 'El Rossinyol', que també han interpretat conjuntament amb el cor xinès BG Chamber Choir. D'aquesta manera, el cor xinès va esforçar-se per reproduir la lletra catalana el més fidelment possible, així com l'Orfeó va practicar la sonoritat xinesa. Segons ha informat aquest dilluns l'entitat, també van dur sardanes a dalt de l'escenari per apropar encara més la cultura catalana a la Xina.  En el marc del 20è aniversari del Festival d'Arts Internacional de Xangai, la gira va començar al Shanghai Oriental Art Center, la sala de concerts més gran de la ciutat asiàtica, amb més d’un 70% d’aforament complet.  Amb la direcció de Simon Halsey, sotsdirecció de Pablo Larraz i amb Pau Casan al piano, l’Orfeó ha estrenat a les tres ciutats de la gira el 'Retaule de cançons populars' d’Albert Guinovart que el cor va encarregar al compositor especialment per l'ocasió. Els altres dos compositors catalans protagonistes del repertori han estat Pau Casals i Eduard Toldrà, amb 'O vos omnes', 'Nigra sum' i 'Festeig i Maig', que un petit grup de cantaires del cor ha ballat a l’escenari. Amb 'LEmpordà' d'Enric Morera un grup de cantaires també va mostrar la sardana a l’audiència. L’'An die Sonne' de Franz Schubert, i les peces corals d’Edward Elgar completaven el programa. De col·laboració entre l'Orfeó i el cor xinès BG Chamber Choir va sorgir una versió conjunta de 'El Rossinyol', així com l'equivalent popular xinès, 'Mo Li Hua'. Amb el mateix programa, el cor ha actuat també al Wuxi Grand Theater, un teatre d'arquitectura contemporània d'una ciutat de 4 milions d'habitants a l'oest de Xangai.  La gira continuava dissabte a Hefei, ciutat de més de 8 milions, on l’Orfeó es va trobar un públic "entusiasmat i marcadament familiar", que va aplaudir especialment quan el cor va interpretar dues cançons populars xineses, ha explicat l'entitat en un comunicat.  L’estada a la Xina del cor del Palau de la Música Catalana ha generat un "enriquiment i intercanvi cultural" amb els cantaires xinesos, han assegurat, i ha servit també per establir contactes amb el món empresarial xinès per a futurs projectes.

Summary: L’Orfeó Català tanca la gira per la Xina amb un concert a l’aire lliure i 'El Rossinyol' xinès com a moment culminant


Els Mossos d'Esquadra han denunciat un home que s'estava banyant a la platja del Fòrum de Barcelona aquest diumenge. Precisament, va ser un helicòpter de la Unitat de Mitjans Aeris del cos qui va detectar des de l'aire aquest banyista que incomplia el confinament. Es va gestionar una patrulla que el va acabar denunciant.

Summary: Denuncien un home que s'estava banyant a la platja del Fòrum de Barcelona


Els Mossos d'Esquadra van desmantellar el passat 17 de maig un grup criminal format per tres membres –dos homes i una dona- especialitzat en els robatoris a clients d'hotels d'arreu de Catalunya. Els pispes –de 50, 22 i 20 anys, amb domicili a l'Hospitalet de Llobregat- aprofitaven el descuit de les seves víctimes en zones comunes dels establiments per sostreure objectes de valor. Els arrestats, amb 41 antecedents per fets similars, se'ls imputen fins a 11 furts en hotels de Sant Esteve Sesrovires, el Prat de Llobregat, Gavà, Barcelona i Cambrils. De fet, en el moment de la seva detenció havien robat objectes valorats en 3.000 euros a una clienta d'un hotel de Gavà. La dona, que marxava aquell mateix dia de Catalunya, va poder recuperar tot el material sostret. La investigació policial es va iniciar a mitjans del mes d’abril quan es va detectar un increment de furts a hotels del territori, tots ells amb un modus operandi semblant. Els investigadors van analitzar les imatges dels autors dels furts, van identificar-los i van establir uns seguiments que van permetre constatar l’activitat del grup organitzat especialitzat en furts a clients d’hotels d’arreu de Catalunya. El passat 17 de maig, poc després de les set del matí, es va localitzar a Gavà el vehicle on viatjaven els tres sospitosos. Els mossos van seguir el cotxe i van veure com es dirigien a un hotel de la ciutat de Barcelona, poc després a un de Cornellà i, finalment, tornaven a un de Gavà. En aquest tercer hotel els investigadors van observar com un dels ocupants del vehicle sostreia una bossa de mà a una dona a la recepció de l’hotel. Quan es els agents es van identificar, el pispa va intentar fugir corrents i el que esperava dins el cotxe va arrencar per també escapar del lloc. Tots dos, però, van ser interceptats.  A més de la bossa de mà sostreta, els investigadors també van recuperar un passaport finlandès, del qual els lladres havien intentat desfer-se’n durant el camí. Aquest document havia estat sostret poques hores abans, concretament en el primer hotel on havien anat aquell mateix matí a Barcelona. Posteriorment, els investigadors van detenir una dona, parella d’un dels dos homes detinguts in fraganti, que era qui s’encarregava de fer els canvis de la moneda estrangera sostreta en els furts. Durant la investigació els mossos també van poder comprovar com els detinguts havien estat identificats en nombroses ocasions per diferents unitats de seguretat ciutadana i d’investigació, sempre en actitud expectant al voltant d’hotels de Barcelona, a l’espera de possibles víctimes. Davant d’aquestes evidències, els agents van detenir els dos homes i la dona com a presumptes membres d’un grup criminal i autors d’un delicte de furt i els van investigar per un total d’11 furts a diferents hotels d’arreu de Catalunya. Els arrestats van passar a disposició judicial i el jutge en funcions de guàrdia va decretar la seva llibertat amb càrrecs. La investigació continua oberta i no es descarten més detencions.

Summary: Cau un grup criminal especialitzat en els robatoris a clients d'hotels d'arreu de Catalunya


Artesania Pirineu S.L de Ripoll i Eolgreen amb seu a Sant Boi de Llobregat han adquirit la parcel·la on hi ha la nau nova de la Colònia Llaudet a l'Institut Català del Sòl (INCASÒL), que n'era el propietari des del 2006.  Es tracta de la parcel·la número 9 que té una superfície de prop de 16.600  metres quadrats on actualment hi ha una nau de planta baixa de més de 8.000 metres quadrats. L'operació s'ha tancat aquets dimecres amb la signatura de l'escriptura per un preu total d'1,75 milions d'euros que afrontaran a través de finançament. El primer any serà de carència per tal que les dues societats, dedicades a la decoració i a l'energia sostenible, puguin afrontar l'adequació de la nau. Es preveu que es creïn 120 llocs de treball, dels quals 98 seran directes i 22, indirectes.   La compra que s'ha fet oficial aquest dimecres amb la signatura de l'escriptura ha comptat amb la presència del gerent de l'Institut Català del Sòl (INCASÒL), Albert Civit, l'alcalde de Sant Joan de les Abadesses, Ramon Roqué i també del delegat del Govern a la demarcació de Girona, Eudald Casadesús.     Les dues empreses han adquirit la parcel·la número 9 que té una superfície de 16.682 metres quadrats. Hi ha inclosa una nau de 8.025 m2 de superfície en planta baixa que les dues empreses – Artesania Pirineu S.L i Eolgreen- ocuparan després de dividir-la per la meitat a parts iguals. Des de l'any 2006, l'INCASÒL n'era el propietari quan va adquirir aquesta colònia i les naus de la fàbrica de més recent construcció a la societat Hilaturas Llaudet SA (HILLSA). Des del 2003 que ja no hi havia activitat.    La inversió de les dues empreses i la creació de llocs de treball   Artesania Pirineu SL. és una empresa que es dedica al disseny, fabricació i comercialització de productes per a la decoració de la llar. Fundada l’any 1983, inicialment es dedicava a la fabricació d’articles de fusta però, a partir de l’any 1992, s’ha anat especialitzant en la producció de motllura per a quadres, marcs de fotografies, miralls i teles, així com en la impressió digital sobre tot tipus de suports. També fabrica pintura original i productes de decoració de paret. Entre els seus clients es troben grans superfícies de bricolatge, com Leroy Merlin, Akí, Bauhaus o Brico Marché.   La firma preveu el trasllat parcial de l'empresa que té a Ripoll fins a Sant Joan de les Abadesses amb una inversió d'1,175 milions d'euros per a la compra i adequació de la nau així com l'adquisició de la nova maquinària. Hi treballaran entre 47 i 50 treballadors.   L'altra empresa que s'instal·larà a la Colònia Llaudet és Eolgreen, amb seu a Sant Boi de Llobregat, produeix i comercialitza béns d’equips dels sectors energètic sostenible, enllumenat, seguretat i telecomunicacions. La firma preveu invertir L’empresa preveu invertir 875.000 euros per a la compra de la nau i 2,7 milions d'euros per a la posada en marxa de l'activitat.  El número de llocs de treball que generarà serà 48 de directes (35 treballadors de planta, 9 administratius i 4 de laboratori) i 22 llocs més indirectes.   Un impuls per al futur industrial a la zona   L'alcalde del municipi, Ramon Roqué, ha subratllat que aquesta operació és una "molt bona notícia" per al territori perquè ve a ser com l'"embrió" de la "reindustrialització d'un espai que havia caigut en decadència" i que ara pot tornar a ser un "motor econòmic" important a la zona.   En aquest sentit, també ha dit que s'ha produït en un moment en què s'està a punt d'adjudicar la urbanització del nou polígon industrial de la Colònia Llaudet, que ha de permetre fer-hi arribar tots els serveis i construir-hi vials. Aquest divendres, està previst que s'aprovi per ple l'adjudicació a l'empresa guanyadora del concurs amb un cost total d'uns 3,2 milions d'euros.   Les obres es faran en un termini de cinc anys tot i que es podria accelerar en funció de la demanda d'empreses interessades en instal·lar-se al polígon. En el primer any, s'han de portar els serveis i les xarxes d'abastament d'aigua i residuals des del nucli urbà. I seguidament, també s'haurà de construir una rotonda i un vial d'accés a la nau existent, a més d'urbanitzar la resta del polígon.

Summary: Dues empreses compren la nau nova de la Colònia Llaudet de Sant Joan de les Abadesses on es crearan 98 llocs de treball


Un nou text normatiu deroga dos decrets i suprimeix dos òrgans col·legiats per crear-ne un de sol ACN Barcelona.-El Govern ha donat llum verda aquest dimarts al Decret que actualitza i simplifica la regulació de les herències intestades, que fins ara comptava amb una legislació de més de 20 anys d’antiguitat, que ha quedat obsoleta. El tret principal del canvi rau en el fet que la declaració de l’herència per part de l’administració es realitza a través d’un acte administratiu, i no per resolució judicial, com es feia actualment. Aquesta modificació alleugereix terminis. D'altra banda, la Direcció General del Patrimoni potencia les seves competències de gestió.    El Decret de regulació de les actuacions administratives i de la gestió del règim d’autonomia econòmica de la successió intestada a favor de la Generalitat de Catalunya es basa en tres tipus de millores, que busquen augmentar la seguretat jurídica, la racionalitat i la coherència, per garantir que l’actuació de l’administració s’ajusta als principis de necessitat, eficàcia, proporcionalitat, transparència i eficiència.  En primer lloc, el text aprovat aquest dimarts deroga els dos decrets vigents (Decret 244/1995 i el Decret 156/2001), amb la creació d’una única normativa. En segon lloc, representa una simplificació orgànica, perquè se suprimeixen els dos òrgans col·legiats existents i es crea la Junta d’Herències, que actua en règim d’autonomia econòmica i té competències per supervisar l’administració i la gestió dels béns que conformen l’herència (cabal relicte) i per emetre criteris quant a la distribució dels béns heretats. En aquest sentit, d’una banda, es determinen els percentatges de distribució dels diners de la venda de les herències per àmbits: assistencial, cultural o d’habitatge social, de la mateixa forma que també s’estipulen els imports que s’adjudiquen als diferents departaments de la Generalitat implicats. Es concretaran els ingressos a partides finalistes i seran els departaments competents els qui convocaran l’atorgament dels ajuts provinents de les herències intestades a través de lliure concurrència, d’acord amb els criteris de destinació que estableix la llei successòria catalana. D’altra banda, es regula el procediment perquè les finques urbanes procedents de les herències intestades es puguin destinar a polítiques d’habitatge social.    Representativitat local a través de l’AMC i de la FMC Finalment, el Decret estableix un tercer nivell de simplificació, que en aquest cas afecta la composició de la pròpia Junta d’Herències, que estarà composada per 12 representants. El càrrec de president o presidenta recau en la persona titular de la Direcció General del Patrimoni de la Generalitat. Es suprimeixen com a membres els representants dels ens locals dels municipis, comarques i diputacions. Així, la presència local queda garantida a partir d’ara en l’Associació de Municipis de Catalunya (AMC) i la Federació de Municipis de Catalunya (FMC), que tindran un membre cada una.   Pel que fa a la representativitat transversal de la Generalitat, i també per simplificar la gestió, deixen de ser membres de la Junta els Departaments de la Presidència i Ensenyament, així com el d’Empresa i Coneixement, tenint en compte que les competències d’Ocupació han passat a formar part de Benestar. En sentit contrari, s’afegeix com a nou membre un representant del departament competent en matèria d’habitatge.  D’altra banda, el nou text normatiu atorga més competències a la Direcció General del Patrimoni, que mitjançant resolució administrativa declara la Generalitat de Catalunya com hereva intestada. I per últim, si l’Administració no resulta finalment hereva o si apareixen hereus de millor dret, el decret fa possible que la Generalitat pugui rescabalar-se d’aquelles despeses ocasionades.  El Decret aprovat avui, que conté 19 articles, tres disposicions transitòries, una disposició derogatòria i una disposició final, entra en vigor l’endemà de la seva publicació en el DOGC.

Summary: El Govern simplifica l’actuació de la Generalitat en la gestió de les herències intestades


Veure i viure que significa ser pagès. Durant aquest cap de setmana, del 17 al 19 de juny, 150 explotacions agràries i ramaderes d’arreu de Catalunya – amb la complicitat d’uns 200 restaurants i uns 250 allotjaments- obren els seves portes perquè els ciutadans coneguin de primera mà d’on provenen els aliments que posen cada dia a les seves cassoles i taules. L’objectiu d’aquesta iniciativa original és donar valor al món rural català. “Per nosaltres és molt important, posem cara a la gent que gaudirà dels productes, ens dóna forces per fer-ho millor i també dóna sentit a la feina que fem”, assegura l’Anna Serra, una de les propietàries de la granja lletera La Selvatana de Campllong. Aquest diumenge, milers de persones han omplert les granges gironines per conèixer de ben a prop la tasca que realitzen. “És un abans i un després”, afirma Joan Viñolas, de Mas Bes. “És un gran projecte, es bo que els nens sàpiguen que la llet no surt dels supermercats”, assenyala en Ramon Ribas, un dels assistents. Els agricultors i ramaders demanen que el projecte tingui continuïtat i es repeteixi anualment. D’on venen els ous o els enciams, com s’elabora un iogurt o quines són les millors tècniques per cultivar els tomàquets. Aquests són només alguns dels elements que s’han explicat durant aquest cap de setmana a unes 150 explotacions agrícoles i ramaderes d’arreu de Catalunya amb motiu de la primera edició del projecte ‘Benvinguts a Pagès’, una iniciativa que té per objectiu posar en valor el món rural ensenyant a la ciutadania com i on es produeixen els aliments i quina és la vida dels pagesos.  A les comarques gironines, centenars de persones s’han acostat a les principals grages que podrien trobar mitjançant la pàgina web del projecte. Al Gironès, una d’elles era La Selvatana, una granja lletera que va arrencar l’avi de l’Anna Serra als anys 1970. Munyen unes 95 vaques i en total tenen 160 animals. Cada setmana produeixen uns 3.500 quilos de iogurt i uns 3.000 litres més de llet. Setmanalment, uns 12.000 nens mengen iogurts fets en aquesta granja.  “Per nosaltres és molt important tenir l’oportunitat que la gent ens conegui i que vegi com es fan els aliments; nosaltres posem cara a la gent que gaudirà dels nostres productes i això ens dóna forces per millorar i dóna sentit a la nostra feina”, assegura Serra qui s’ha encarregat d’atendre els centenars de visitants que han passat aquest diumenge al matí per la seva granja. Ella ha estat l’encarregada d’ensenyar-los tot, des de la secció dels vedells – que aquesta passada nit ha arribat un nou membre- passant per les màquines que extreuen la llet, els camps, les instal·lacions de la granja i els equipaments per pasteuritzar la llet. La visita, com totes, ha estat gratuïta i, un cop finalitzada, els assistents han pogut degustar els productes de la granja, la llet i els seus iogurts.  “És molt gratificant, jo dic la teoria de les llenties de l’àvia; un creu que són els millors del món però és perquè t’estimes tant la teva àvia que quan menges segregues serotonina. Jo no puc arribar a ser l’àvia de tots però si una amiga i m’encanta saber que ofereixo una bona qualitat”, assegura Serra. “A casa prenem llet La Selvatana i ens encanta, tenia moltes ganes de conèixer qui ho feia i com ho feien”, ha explicat l’Àngel, un dels assistents. La Raquel, una altra veïna de Girona, detallava que li picava la curiositat saber què volia dir i suposar el fet que es tracti d’un producte ecològic. Per això, ella, el seu marit i el seu fill s’han apropat fins a Campllong per veure de què es tractava. “Considero que és una gran iniciativa, crec que és genial que els pagesos ens expliquin què fan i, a més, els menuts estan en contacte amb la natura i els animals”, ha explicat.  Una altra de les granges que durant el cap de setmana no han parat és Mas Bes, a La Salitja, dins del municipi de Vilobí d’Onyar. Aquí, tota la família ha unit forces per atendre, realitzar les visites (micròfon en mà) i oferir els productes que porten a terme en aquesta granja centenària. Com en el cas de La Selvatana, estan acostumats a rebre visites, d’escolars o de ciutadans d’arreu de Catalunya que durant l’any s’interessen pel món de la pagesia. No obstant això, cap dels dos van dubtar a l’hora de sumar-se al projecte ‘Benvinguts a Pagès’.  “És un abans i un després, la gent veu la feina que realitzes i fins i tot veïns del teu mateix poble s’adonen de l’esforç que suposa aquell formatge o producte que ells tenen a casa”, ha comentat Joan Viñolas, propietari de Mas Bes. Durant el cap de setmana han registrat més de 200 visitants d’arreu de les comarques gironines i barcelonines. Fins i tot han hagut d’allargar i programar més rutes per aquest diumenge a la tarda.  “Crec que és un gran projecte, encara hi ha nens que pensen que la llet surt del supermercat”, comentava un dels assistents a la visita, en Ramon Ribes, que anava acompanyat de tota la seva família, fins i tot l’àvia que complia 99 anys. “No hi havia estat mai, a la residència no veiem coses així”, ha comentat. També els petits estaven il·lusionats tocant els conills, els vedells i veient el funcionament d’una granja d’aquestes característiques. “Les vaques són animals curiosos i divertits, sobretot pel bony gran que tenen damunt del cap”, explicaven dos germans.  Poder visitar unes 150 explotacions catalanes En total, la iniciativa ha aplegat unes 150 explotacions agràries i ramaderes d’arreu de Catalunya, 200 restaurants i 250 allotjaments. Cadascú podia organitzar-se la visita quan i com volgués. El web del projecte inclou la informació i fitxes de totes les explotacions, allotjaments i restaurants que participen a la iniciativa. Majoritàriament les visites duraven una mitja hora tot i que en alguns negocis s’han estimat més allargar-les per donar més informació. Aquest diumenge, els ramaders i grangers participants asseguraven que la iniciativa ha estat un èxit – tot i el mal temps de dissabte- i esperen que consolidi com un esdeveniment que es repeteixi cada any.  En definitiva és tracta d'un projecte del territori i per al territori. Està liderat per la Fundació Alícia, amb la col·laboració de l'Agència Catalana de Turisme, del Departament d'Agricultura, Ramaderia, Pesca i Alimentació i dels patronats de Turisme de les diverses diputacions. La iniciativa s'emmarca dins els actes de la designació de Catalunya com a Regió Europea de la Gastronomia 2016.

Summary: “Es bo que els nens sàpiguen que la llet no surt del supermercat”


El Ple de l'Ajuntament d'Esplugues de Llobregat ha aprovat la substitució de nom de sis carrers amb reminiscència franquista. L'acord, amb el suport de tots els regidors excepte el PP i la regidora no adscrita Laura Benito, segueix l'aprovació que el Ple ja va fer el novembre de 2015, quan es va crear una Comissió per determinar quins carrers canviarien de nom per eliminar restes de la dictadura. A partir de l'informe elaborat per aquesta comissió, l'Ajuntament va obrir un procés participatiu en què la ciutadania va presentar propostes de noves denominacions. A partir d'ara l'avinguda Doctor Josep Maria Pouplana s'anomenarà Mestra Dolors Barceló, el carrer d'Anton Fortuny serà de l'Alcalde Martí Figueras i Castillo, i el carrer Melcior Llavinés Roca serà de Clara Campoamor. També se substitueix el carrer Gaietà Faura per David Carreras i Trias, la plaça Josep Català Soler per Elisabeth Eidenbenz –Maternitat d'Elna-, i el carrer Doctor Manuel Riera per carrer del 8 de Març. L'Ajuntament garanteix que els veïns amb domicili en aquests carrers no hauran de fer cap tràmit a nivell jurídic ni a efectes del servei de Correus, ja que el consistori s'ocuparà de notificar els canvis a totes les institucions i administracions. L’alcaldessa d'Esplugues, Pilar Díaz, ha definit aquest com un “acord històric perquè dona compliment a la Llei de Memòria Històrica i perquè aquests carrers portaran el nom de persones defensores dels drets, les llibertats i la democràcia”.

Summary: Esplugues canvia el nom de sis carrers amb reminiscència franquista


La líder de Ciutadans (Cs) denuncia que el nou executiu compta amb "dos presos i dos fugats que van donar un cop a la democràcia" i que així "no es pot aixecar el 155" ACN Barcelona.-La líder de la oposició i presidenta de Ciutadans (Cs) a Catalunya, Inés Arrimadas, ha expressat el seu rebuig frontal als consellers i conselleres que ha nomenat Quim Torra i que s'han anunciat aquest dissabte. "No volen governar, sinó desafiar a la majoria de catalans i a la legalitat democràtica", ha expressat Arrimadas en el seu compte de Twitter. La cap de Ciutadans ha enumerat els despropòsits del nou equip de Govern: "Un President supremacista, un pla il·legal anunciat al Parlament i un Govern amb dos presos i dos fugits que van donar un cop contra la democràcia", ha assenyalat en referència, d'una banda, a Rull i Turull –que mantindran les carteres de Territori i Sostenibilitat i Presidència, respectivament-, i a Puig i Comín, que seguiran al capdavant dels Departaments de Cultura i Salut. "Així no es pot aixecar el 155", ha sentenciat Arrimadas.

Summary: Arrimadas sobre el nou Govern: "No volen governar sinó desafiar a la majoria de catalans i a la legalitat democràtica"


Els preus van pujar dues dècimes a l'agost a Catalunya i van situar la taxa d'inflació anual en el 2,2%, una dècima menys que la registrada al juliol, segons les dades publicades aquest dimecres per l'institut d'estadística espanyol. La caiguda de la inflació en una dècima aquest mes d'agost en termes anuals s'explica perquè el preu dels carburants, els paquets turístics i els allotjaments hotelers tot i pujar ho van fer amb menys intensitat que a l'agost de l'any passat. Per contra, mentre que aquestes cistelles del transport, oci i cultura i hotels, cafès i restaurants han refredat els preus per fer front a la desacceleració del sector turístic, la factura elèctrica i els preus de les fruites de temporades escalfaven la inflació.    La desacceleració moderada de les xifres del sector turístic que s'ha registrat aquest estiu tant a l'estat espanyol com a Catalunya ha frenat la pujada de preus dels productes i serveis vinculats a l'activitat turística com es pot comprovar en les dades publicades per l'Institut Nacional d'Estadística (INE) en relació amb el mes d'agost.  En termes anuals, les cistelles del transport, l'oci i cultura i els hotels, cafès i restaurants, tot i haver augmentat els preus per estar en plena temporada turística ho han fet de manera més moderada que el mateix mes de l'any passat.  Dins de la cistella del transport, els carburants i els lubricants han pujat preus però menys que a l'agost de l'any passat i amb un menor impacte també s'ha vist com els preus dels automòbils aquest agost han baixat mentre que l'any passat van pujar.  En oci i cultura es pot observar que els preus de les promocions dels paquets turístics també s'han incrementat però menys que a l'agost del 2017.  Finalment, l'altre cistella que ha frenat la inflació anual aquest agost ha estat la dels hotels, cafès i restaurants on els preus dels serveis d'allotjament pugen però menys que a l'agost del 2017.  Mentre que aquestes tres cistelles han refredat la inflació, els aliments frescos i la factura elèctrica han ajudat a escalfar l'IPC amb increments de preus.  En la cistella d'aliments i begudes no alcohòliques destaca l'evolució dels preus de les fruites de temporada que tot i baixar preus ho han fet menys que l'any passat.  En la cistella de l'habitatge destaca la pujada de preus de la factura elèctrica que es troba en màxims  davant l'estabilitat de preus que es va registrar a l'agost de l'any passat.  La inflació subjacent, la que no té en compte el comportament dels preus dels aliments frescos ni dels productes vinculats al petroli s'ha situat a l'agost en una taxa del 0.8%, una dècima menys que el mes de juliol.  A l'estat espanyol, els preus van augmentar una dècima a l'agost en relació amb al juliol i van deixar una inflació anual del 2,2%, la mateixa taxa que la registrada al mes de juliol.  Les dades interanuals del 2,2% publicades aquest dimecres per l'INE coincideixen amb les avançades el 30 d'agost passat tot i que no ho fan en l'increment mensual d'una dècima quan es va avançar un augment de dues dècimes.  Barcelona Per demarcacions, els preus a les comarques de Barcelona van pujar a l'agost dues dècimes en relació amb al juliol i van deixar una inflació anual del 2,1%, una dècima menys que la taxa registrada al juliol (2,2%).  Girona Els preus a les comarques de Girona van augmentar a l'agost una dècima en relació amb al juliol i van deixar una inflació anual en aquesta demarcació del 2,4%, dues dècimes menys que la taxa interanual registrada al juliol.    Lleida Els preus a les comarques lleidatanes van pujar a l'agost dues dècimes en relació amb al juliol i van deixar una inflació anual en aquesta demarcació del 2,6%, la mateixa taxa interanual que es va registrar al juliol.  Tarragona Finalment, els preus a les comarques tarragonines es van incrementar a l'agost dues dècimes en relació amb al juliol i van deixar una inflació anual del 2,6% la mateixa taxa interanual que la registrada al juliol.

Summary: Els preus pugen dues dècimes a l'agost i situen la inflació anual en el 2,2%


Un estudi publicat a la revista sobre comportament animal 'Behavioral Ecology and Sociobiology' conclou que els crits de les marmotes varien entre els diferents grups de població. D'aquesta manera, segons determina la investigació, es comuniquen mitjançant dialectes, la qual cosa els permet reconèixer exemplars 'forasters'. Així, en comptes d'investigar o enfrontar el perill com farien davant un crit familiar, surten corrents i s'amaguen al cau per si de cas. La recerca s'ha desenvolupat durant cinc anys, del 2011 al 2014, amb quatres poblacions de 'Marmota marmota', dues natives dels Alps francesos (Vanoise) i dues reintroduïdes del Pirineu (Cerdanya i Ripollès). L'autora de l'estudi i ecòloga del Centre de Recerca Ecològica i Aplicacions Forestals (CREAF) i la Universitat Autònoma de Barcelona (UAB), Mariona Ferrandiz, afirma: "Les marmotes són capaces de reconèixer el crit de les membres de la seva població, fins i tot, en una gravació, i hem vist que responen més temoroses si no saben qui és l'emissora". La recerca, alhora, ha indagat quin és el motiu d'aquestes diferències de llenguatge, però no s'ha trobat que hi tingui a veure ni la regió on viuen unes i altres, ni la genètica dels individus.  "Encara desconeixem perquè cada població xiscla d'una manera, però podria tractar-se d'un aprenentatge de pares i mares a fills o de l'entorn social”, aclareix Ferrandiz. Segons explica l'ecòloga, "la resposta antidepredatòria que apareix un cop escolten els crits d'alarma d'altres marmotes té una despesa energètica i temporal, per això, aprendre a distingir els dialectes familiars els permet confiar-se i estalviar energia”.  A més del CREAF i la UAB, l'estudi compta amb la participació de la Universitat de Claude Bernard de Lyon, la Universitat de Saskatchewan (Canadà) i l'Institut de recerca aviar "Vogelwarte Helgoland" (Alemanya).

Summary: Un equip de recerca europeu, amb integrants del CREAF, constata que les marmotes es comuniquen mitjançant dialectes


La comandància de la Guàrdia Civil de la Seu d'Urgell ha comissat durant el primer semestre d'aquest any un total de 149.844 paquets de tabac de contraban, xifra que representa el 76,3% dels 198.408 paquets intervinguts durant tot l'any 2015. Pel que fa a diners intervinguts en aplicació de la normativa vigent en matèria de prevenció del blanqueig de capitals, en els sis primers mesos del 2016 la Guàrdia Civil de la Seu ha comissat 1.411.697 euros, quantitat que suposa el 93% del total comissat durant tot l'any passat. Les dades les ha donades a conèixer la subdelegada del govern de l'Estat a Lleida, Inma Manso, després de reunir-se aquest dilluns amb els responsables de la comandància de la Guàrdia Civil de la Seu d'Urgell.  En el decurs de la reunió, també s'han tractat altres qüestions relacionades amb les competències de control fronterer de la Guàrdia Civil, del Grup de Rescat i Intervenció de Muntanya (GREIM), així com les actuacions dutes a terme en matèria de sanitat i medi ambient. En aquest sentit, la comandància de la Seu d’Urgell ha dut a terme 205 actuacions en aquest primer semestre de l'any en aplicació de les normatives sobre residus, abocaments i actuacions en matèria de pesca.

Summary: Augmenten les actuacions de la Guàrdia Civil contra el contraban de tabac i de divises a l'Alt Urgell


Una persona ha resultat ferida de poca gravetat i una lleu en un accident a la N-340 a Vilafranca del Penedès, quan el vehicle que conduïen ha sortit de la via. Els dos afectats han estat traslladats a l'Hospital Comarcal del Penedès. La carretera ha estat tallada prop d'una hora a causa de l'accident i vora les sis de la tarda s'ha normalitzat la circulació.

Summary: Un ferit de poca gravetat i un lleu en un accident a la N-340 a Vilafranca del Penedès


El Festival de Cinema i Paisatge mónFILMAT obre les portes amb la projecció de la llorejada pel·lícula 'Estiu 1993', de Carla Simón. Serà a dos quarts de vuit del vespre a Lo Pati-Centre d'Art de les Terres de l'Ebre d'Amposta. El festival, que s'allargarà fins el pròxim diumenge 9 de juliol, poratarà a les Terres de l'Ebre deu pel·lícules, dos migmetratges i dinou curtmetratges. Són filmacions majorment d'autor, que aposten pel paisatge, sigui rural o urbà, com a eix vertebrador i que difícilment seran programats a les grans sales comercials del país. Tots els passis, principalment a l'interior del centre però puntualment també a la plaça exterior, són gratuïts. La projecció inaugural comptarà amb la presència de membres de l'equip de filmació. Tot i tractar-se del primer llargmetratge de la directora, 'Estiu 1993', que explica la història d'una nena de sis anys que es queda sense pares i no sap com gestionar el dolor i les emocions de la pèrdua, ja ha estat premiat en festivals internacionals com la Berlinale o el Festival de Màlaga.  Dissabte, 1 de juliol, el certamen oferirà una activitat paral·lela amb la projecció especial de Dins la fosca, de Joaquim Sicart, amb música original del compositor i músic ampostí Tomàs Simón. L'escenari serà l’auditori de la Unió Filharmònica on, a més de la pel·lícula, tindrà lloc un concert a càrrec del mateix Simón al piano i Jesús Folch a la flauta. Així mateix, el primer cap de setmana de mónFILMAT oferirà la primera sessió de curtmetratges,   diumenge a les sis de la tarda. Seguidament, a les vuit tindrà lloc la projecció dels films creats dins l’experiència del Kino Tarragonik, un experiment cinematogràfic inspirat en el Kino-Kabaret, moviment nascut el 1999 a Montreal, Canadà, amb l'objectiu de reunir a professionals i amants del món del cinema i la creació artística, amb o sense experiència professional, per crear un curtmetratge en un temps límit de 54 hores. Els participants es trobaran a la residència d’artistes de Balada per donar forma a la seua creació.  La resta de projeccions tindran lloc a partir del dijous, 6 de juliol, i fins diumenge, 9. Entre els títols seleccionats destaquen l'estrena a l’Estat del documental rodat a Mongòlia, 'La cazadora de águilas'; 'Safari ',sobre la caça d’animals a Àfrica; el curtmetratge 'Grafitti', del català Lluís Quílez, filmat als inquietants i apocalíptics escenaris de Txernòbil; el documental 'Looking for Infinity. El Camino', una producció anglo-espanyola sobre el Camino de Santiago; o títols com 'El último verano', sobre les projeccions de cinema de 35 mil·límetres a l’aire en lliure, i que es projectarà també a l’aire lliure a la plaça del centre. En aquesta segons edició, els organitzadors han volgut anar més enllà de la seva aposta per fer confluir les propostes cinematogràfiques amb activitats més lúdiques, amb la voluntat de potenciar el debat al voltant dels aspectes creatius, però també els socials, ja que moltes de les pel·lícules seleccionades també s'hi presten. Aquest seria el cas de Safari, a partir de la qual s'ha programat un col·loqui amb l'Associació de Dones Senegaleses i la ONGD Cooperació Activ.

Summary: La segona edició de mónFILMAT arrenca aquest divendres amb la projecció de la llorejada 'Estiu 1993'


El president d’Òmnium Cultural, Jordi Cuixart, ha assegurat aquest dilluns que la sentència contra Artur Mas, Joana Ortega i Irene Rigau per l’organització del 9-N és “una mala notícia per la democràcia”. “Sentències com la d’avui ens traslladen a una etapa predemocràtica que pensàvem haver deixat enrere”, ha reflexionat en veu alta Cuixart. Segons el president d’Òmnium, la decisió del Tribunal Superior de Justícia de Catalunya (TSJC) “no per previsible deixa de ser un despropòsit” i ha volgut deixar clar que “no hi ha sentència petita ni inhabilitació petita”. Per tot plegat, Cuixart ha demanat a la classe política i a la ciutadania centrar-se en el referèndum. “Ara referèndum i referèndum; no perdem el focus amb la gran lluita compartida que ens uneix”, ha sentenciat el president d’Òmnium Cultural.  Pel que fa a la durada de les inhabilitacions –a mig camí entre els 9 anys que demanava la Fiscalia i l’absolució que reclamaven les defenses-, Jordi Cuixart ha lamentat que l’Estat “ja ens té acostumats a aquestes dinàmiques” i ha assegurat que amb aquesta sentència “el TSJC ha intentat fer tothom content”. “És com si hagués volgut xutar la pilota cap al Tribunal Suprem”, ha valorat el líder d’Òmnium. “Això no ha fet més que començar i anirà in crescendo”, ha avançat Cuixart, amb una clara intenció d’esperonar la ciutadania. “Que ningú dubti que la mobilització al carrer ben segur que serà l’esperada i de manera pacífica, com sempre ha estat. De cansament no hi entenem massa”, ha conclòs el president d’Òmnium Cultural.

Summary: Òmnium: “Sentències com la del 9-N ens traslladen a una època predemocràtica”


La cinta dirigida per Melina Matsoukas 'Queen & Slim', que aborda el racisme contra els afroamericans als EUA, arriba aquest divendres a la gran pantalla. L'acompanyen a la cartellera 'El plan', una adaptació cinematogràfica de l'obra teatral homònima que dirigeix Polo Menárguez i protagonitza Antonio de la Torre i Raúl Arévalo, i l'última proposta de Brian de Palma, 'Domino'. Una de les apostes inèdites de la setmana arriba de la mà d'Alejandro Landes, que porta als cinemes el conflicte colombià amb 'Monos'. 'Las golondrinas de Kabul', una cinta d'animació que se situa a l'Afganistan durant el domini talibà, completa les estrenes destacades. Després d'una lleu infracció de trànsit, un home (Daniel Kaluuya) i una dona (Jodie Turner-Smith) que mantenen una primera cita els para la policia. L'home acaba matant l'oficial de policia en defensa pròpia. Tement les conseqüències del que acaba de passar, decideixen fugir. Mentrestant, l'incident –que s'ha gravat a través d'un mòbil- comença a circular per les xarxes i es converteixen en el símbol contra el terror i el dolor que pateix el col·lectiu afroamericà a tot el país. 'Las golondrinas de Kabul' Cinta d'animació que se situa a Kabul l'estiu de 1998 durant el domini talibà. Zunaira i Mohsen són dos joves enamorats que, tot i la violència que pateixen a diari, somien amb un futur millor. Un dia, un gest espontani fa que les seves vides facin un tomb inesperat.  'El plan' Paco, Ramon i Andrade –Antonio de la Torre, Raúl Arévalo i Chema del Barco- són tres amics que estan a l'atur des que va tancar l'empresa de seguretat en la qual treballaven. Són les nou del matí i han quedat per executar un pla. Diversos contratemps els impedeixen sortir de casa i, poc a poc, es veuen involucrats en una sèrie de discussions que canviaran la seva amistat per sempre.   'Domino' Cinta dirigida per Brian de Palma i protagonitzada per Nikolaj Coster-Waldau narra la història de Christian, un policia danès que s'associa amb una oficial per localitzar l'assassí del seu company. El que la parella no sap és que l'individu que persegueixen treballa en una operació especial de la CIA que segueix el rastre d'una cèl·lula terrorista d'ISIS a Europa.   'Monos'  Al cim d'una muntanya colombiana, vuit guerrillers anomenats 'Els Monos' conviuen sota l'atenta mirada d'un sergent paramilitar. La seva única missió és cuidar d'una doctora (Julianne Nicholson), a la qual han segrestat. Quan la missió comença a perillar, la confiança entre ells es començarà a posar en dubte.   'Manhattan sin salida' Thriller dirigit per Brian Kirk que explica la història d'un policia que farà tot el possible per capturar dos assassins i resoldre el cas més complex al que s'han enfrontat mai. El seu pla consisteix en aïllar per complet Manhattan per localitzar uns criminals. 'Nuestras madres' Drama dirigit per César Díaz que se situa l'any 2018 a Guatemala, un país centrat en el judici als soldats que van iniciar la guerra civil. Ernesto, un jove antropòleg que treballa per la Fundació Forense, es dedica a identificar els cossos d'aquells que van desaparèixer durant el conflicte bèl·lic. Un dia, mentre escolten el relat d'una àvia, creuen que han trobat una pista que podria guiar-lo cap al seu pare, un guerriller que també va desaparèixer durant aquell període. Contra els desitjos de la seva mare, iniciarà una recerca per descobrir la veritat.  'La llamada de lo salvaje' Buck és un gos amb un gran cor a qui la vida canvia quan la seva família es trasllada de Califòrnia fins a Alaska durant la febre de l'or dels anys 1890. Buck és un recent arribat a l'equip del trineu de gossos que entrega el correu i acabarà esdevenint líder. Buck viurà l'aventura més important de la seva vida i trobarà, per fi, el seu lloc al món.  La pel·lícula està protagonitzada per Harrison Ford.

Summary: El drama sobre el racisme als EUA 'Queen & Slim' arriba aquest divendres a la gran pantalla


El Festival Grec de Barcelona i el Festival de Torroella de Montgrí s'associen per estrenar aquest estiu amb dos concerts diferents i complementaris 'Les rutes de l'esclavatge', una memòria musical de més de quatre segles d'esclavisme que Jordi Savall repassa acompanyat per 27 músics i un recitador provinents de tres continents (Europa, Àfrica i Amèrica) amb els quals evoca la història de deportació i esclavatge a què van ser sotmesos més de 25 milions d'africans entre els segles XV i XIX. El Grec tancarà l'apartat de concerts del Festival el 29 de juliol amb la primera de les versions de 'Les rutes de l'Esclavatge', centrada a Amèrica del Nord i el Carib i el Festival de Torroella de Montgrí inaugurarà la seva 39a edició el 2 d'agost amb la segona versió del programa, que se centra en el viatge d'Àfrica al Nou Món passant per Europa.  El Grec tancarà l'apartat de concerts del Festival el 29 de juliol amb la primera de les versions de 'Les rutes de l'Esclavatge', centrada a Amèrica del Nord i el Carib, entre 1620, data d'arribada dels primers colons anglosaxons a la costa est d'Amèrica del Nord, fins a 1865, any en el qual els Estats Units d'Amèrica van abolir l'esclavitud.  Per la seva part, el Festival de Torroella de Montgrí inaugurarà la seva 39a edició el 2 d'agost amb la segona versió del programa, que se centra en el viatge d'Àfrica al Nou Món passant per Europa (Espanya i Portugal) i recorre gairebé 450 anys d'història des de 1444, data de la primera expedició de captura col·lectiva d'africans descrita en un text contemporani, fins a 1888, any el qual Brasil va abolir l'esclavitud. Jordi Savall reuneix per aquests dos concerts a músics de Mali, Mèxic, Colòmbia, Brasil i el Canadà, així com a dos dels seus grups, la Capella Reial de Catalunya i Hespèrion XXI, que interpretaran un repertori que beu per una part de les formes musicals hispanes inspirades en cants i balls dels esclaus i els indígenes americans i, per l'altra, de músiques conservades a partir de les antigues tradicions dels descendents dels esclaus i de les formes i models africans, com les músiques de les tradicions dels griots conservades a Mali.  Amb aquest projecte musical, Savall vol retre "un emotiu homenatge en memòria d’aquest període obscur, tot apel·lant cadascú de nosaltres al deure de reconèixer l’extrema inhumanitat i els terribles patiments causats a totes les víctimes d’aquest horrible comerç".    Des de la seva estrena el 15 de juliol del 2015 al Festival de Música i Història per al diàleg intercultural de l'Abadia de Fontfroide (França), el projecte musical i de memòria històrica de Jordi Savall 'Les rutes de l'esclavatge' ha recorregut auditoris i festivals de bona part d'Europa, els Estats Units i diverses ciutats espanyoles, però encara no s'ha pogut veure i escoltar a Catalunya.

Summary: El Grec i el Festival de Torroella de Montgrí s'alien per estrenar a Catalunya 'Les rutes de l'esclavatge' de Savall


L'exmembre dels Amics de les Arts, Eduard Costa, ha estrenat aquesta setmana el primer single de L'últim indi, el projecte que ha emprès en solitari 13 anys després de la creació del grup. 'La sorra del desert' és la "declaració d'intencions" d'un disc que sortirà al març i amb el que el cantant ha saciat el "neguit de compartir" unes lletres i unes sonoritats que, malgrat continuen sent pop, "són molt diferents" que Els Amics de les Arts. "Els Amics tenen el seu so, no pots pretendre que un grup que té un públic i unes temàtiques passin a cantar coses que són molt diferents", ha dit Costa en una entrevista amb l'ACN sobre la possibilitat d'encaixar el canvi de rumb dins el quartet. Amb L'últim indi ha creat un "so únic", amb ritmes ancestrals i temes com la vida, la terra, l'amor o la mort. Eduard Costa (Banyoles, 1977) volia "descobrir com fa les cançons" i sentir la "veu del que ara tenia ganes de cantar". La motivació per explorar nous terrenys musicals en solitari l'han portat a teixir un disc, que es titularà també 'L'últim indi', que té com a primer tast el tema 'La sorra del desert'. "A la vida ens van arribant coses en què aparentment caiem però que són part del guió per poder arribar al final", ha dit Costa en referència al sentit de la cançó i també del projecte, "quan algú que s'alça, cau i es torna a alçar". Costa vol fer "créixer aquest arbre" i que arribi la primavera per presentar-lo en directe al Teatre Municipal de Girona el 13 d'abril dins del festival Strenes. Moments d'emprendre "T'adones que la vida és un canvi constant. La lliçó és intentar no controlar les coses. La vida no vol que siguin controlables", ha assenyalat el músic. L'últim indi, que donarà alhora nom a una cançó del futur disc, de les 14 que tindrà, fa referència a algú que fa una foguera i el seu fum "puja buscant la llum", desitjant i preguntant-se si hi ha algú que pugui llegir els senyals de fum. "És bonic perquè és com em sento jo amb el projecte. L'últim indi és aquesta veu que vol compartir i comunicar aquestes cançons", ha reblat. L'origen de l'aventura va ser un llibre autoeditat que la seva dona va regalar-li fa un any i mig en el qual aplegava lletres i textos que Costa havia escrit durant anys. "Va ser com posar la primera pedra. Després va venir el procés de convertir-los en cançons, però no me n'adonava que en realitat eren cançons", ha explicat. Tot seguit, va venir el "neguit que la gent ho sentís".  El so "últim indi" Malgrat la tranquil·litat que transmet 'La sorra del desert', el disc tindrà "molta energia". Costa li presentava els ritmes corporalment al productor, Caïm Riba, uns patrons que es repeteixen en tot l'àlbum. "Són patrons molt familiars, la gràcia era agafar-los i crear un so únic que fos el so 'últim indi'", ha explicat el cantant. D'una capsa de cartró en treien un so "preciós", una mostra "d'empoderar-se" i demostrar que "tot és i permet fer música". Funcionen com a banda —dues guitarres, un baixista, una percussionista i un bateria—,  i té el guitalele com instrument insígnia del grup. "És la meva eina creativa. Les cançons neixen amb guitalele i té una vida pròpia", ha assegurat d'aquest petit instrument de sis cordes que sona com un ukelele però té la riquesa i flexibilitat d'una guitarra. Al futur disc l'acompanyaran en sis dels temes 40 cantaires de la coral The Gospel Viu Choir de Palafolls, i el violoncel de Marçal Ayats de XY ho farà en dues cançons, 'L'Espigó' i 'L'home peix'. Al projecte "no s'hi posa barreres", i al videoclip estrenat aquest divendres han creuat fronteres catalanes viatjant fins a Fuerteventura i Gran Canaria, que juntament amb els paisatges del Montseny, fan que el clip agafi "una altra volada".  Pel que fa a les lletres, ha assegurat que són "molt diferents" que les dels Amics de les Arts, tractant temes bàsics de la condició humana com la vida, la terra, l'amor o la mort. "Temes que em connecten i que és molt bonic veure com pots parlar de la mateixa cosa des de mil maneres diferents i connectar-hi". Els Amics de les Arts, "una gran escola" Costa ha reconegut l'herència dels 13 anys de trajectòria amb Els Amics de les Arts, un "abre que van fer créixer plegats" i que els fa estar "connectats i 'empapats'". "Per mi ha estat una gran escola i un lloc on aprendre i n'estic molt agraït. En el disc de L'últim indi aquest aprenentatge hi és", ha assegurat. I malgrat reconeix que el projecte pot semblar molt diferent, afirma que "en el fons estàs fent servir els recursos de la música pop". "És màgic el pop, perquè t'ho permet fer tot. És un pati creatiu preciós", ha apuntat.  Després del tancament d'etapa, l'exmembre d'Els Amics de les Arts assegura que el grup "està fent coses i segur que faran un disc collonut". "Ara jo estic immers en una altra cosa totalment diferent, que és l'emprenedoria, el començar un projecte i tenir un fotimer de gent treballant al voltant", ha reblat Costa, ara ja, L'últim indi.

Summary: Eduard Costa: "Els Amics de les Arts tenen el seu so, no pots pretendre que passin a cantar coses molt diferents"


El 080 Barcelona Fashion ha presentat els 24 dissenyadors i marques que desfilaran a la pròxima edició de la passarel·la, que tindrà lloc del 3 al 6 de febrer de 2020 al Recinte Modernista de Sant Pau de Barcelona. Custo Barcelona, Lola Casademunt, Naulover, Joaquin Verdú o Óscar León són algunes de les marques que es veuran al certamen de moda que impulsa la Generalitat a través del Consorci de Comerç, Artesania i Moda (CCAM). També desfilaran per la passarel·la els dissenys de la firma novaiorquesa Love Binetti, dels sudafricans Chulaap, el peruà Esaú Yori, el persa-alemany Boris Bidjan Saberi i dels grecs Yiorgos Eleftheriades. Pel que fa al talent jove, destaca la participació del mallorquí Pablo Erroz. El cartell es completarà amb un homenatge al dissenyador Andrés Sardà. Entre altres de les marques que participaran a la 080 Barcelona Fashion hi ha la firma de la dissenyadora i arquitecta Eva Iszoro; la catalana Menchén Tomàs; la marca de moda masculina de l'estilista Juan Avellaneda, els projectes col·lectius Designers Society i Las Antonias; la moda inspirada en quimonos d'Eikò AI; la marca guanyadora de l'últim Premi Nacional al Disseny Emergent de la Generalitat, Eñaut; el publicista i dissenyador Juanjo Villalba Bermúdez;. Pel que fa a les firmes emergents, hi ha Alled-Martinez, Laagam, Lera Mamba o Sonia Carrasco. En la pròxima edició, la 25a, el 080 Barcelona Fashion ha presentat un cartell amb una imatge "líquida", "en representació de la modernitat, d'allò efímer, provisional i en constant transformació", han apuntat en un comunicat. L'eslògan de la 25a edició serà el mateix que el de les darreres edicions 'Undress Your Mind' (Desvesteix la teva ment).

Summary: Custo Barcelona, Lola Casademunt i Naulover, entre les marques que desfilaran a la 25a edició de la 080 Barcelona Fashion


Els Agents Rurals han tancat aquest dimarts l’accés al Parc Natural de la Serra del Montsant en setze punts d’entrada, en aplicació del nivell 3 del Pla Alfa activat pel Departament d’Agricultura. La tercera onada de calor de l’estiu ha fet que es prengui aquesta mesura de prevenció d’incendis. El Pla Alfa s’ha activat en 73 municipis de deu comarques catalanes i el del Montsant és l’únic parc que queda totalment tancat al públic. Tan sols hi poden tenir accés els propietaris de finques que hi hagin de dur a terme tasques com alimentar animals o regar. En el tancament del parc prioratí també hi col·laboren els Bombers, Mossos d’Esquadra, membres de l’Agrupació de Defensa Forestal (ADF), tècnics del Parc Natural i ajuntaments.

Summary: Els Agents Rurals tanquen el Parc Natural del Montsant per alt risc d’incendis


L'ocupació de les 4.201 cooperatives actives a Catalunya aquest segon trimestre es va situar en 43.983 persones, cosa que suposa recuperar l'ocupació que es va registrar el 2007, just abans de l'inici de la crisi, segons ha destacat Felip Puig, conseller d'Empresa i Ocupació en l'acte de cloenda de la segona edició del programa 'aracoop'. En relació amb el mateix període de l'any passat, el creixement percentual de l'ocupació ha estat del 4,2%. El programa 'aracoop', destinat al foment de les empreses d'economia social o participades pels treballadors, l'impulsa el Departament, conjuntament amb la Confederació i la Federació de Cooperatives de Catalunya i més de 90 entitats de caràcter públic-privat. Actualment a Catalunya hi ha 4.201 cooperatives i un miler de societats laborals que ocupaven conjuntament el 30 de juny d'aquest any 49.927 treballadors. El conseller Puig també ha afegit aquesta ocupació de les cooperatives i de les societats laborals els 42.000 socis actius que formen part d'alguna cooperativa de servei, el 34.420 agricultors o ramaders vinculats a les cooperatives agràries i a l'entorn d'un milió de persones que són sòcies d'alguna iniciativa de cooperativa de consum.   Unes xifres que ha destacat el conseller en el transcurs d l'acte de cloenda de la segona edició del programa 'aracoop'. Puig ha destacat també la bona acollida del programa 'aracoop' que en aquesta segona edició ha comptat amb 6.600 participants.   En l'edició d'aquest any, el Departament de Felip Puig ha destinat 969.850 euros que han servit per desenvolupar 300 activitats, tant presencials com en línia, on el número exacte de persones que han participat s'ha situat en 6.640 participants i mes de 500 entitats, entre empreses socials, cooperatives, escoles i altres entitats públiques i privades.

Summary: L'ocupació de les cooperatives se situa en 44.000 persones i recupera el nombre de llocs de treball d'abans de la crisi


El ministre d'Interior i cap de llista del PPC per Barcelona a les eleccions generals, Jorge Fernández Díaz, ha assegurat que a Catalunya fa temps "que el seny i el sentit comú" ha desaparegut del cap dels dirigents en funcions de la Generalitat. "Uns quants s'han tornat bojos i els catalans no han d'assumir les conseqüències de la irresponsabilitat dels seus dirigents", ha afirmat des de Girona. Per això, Fernández Díaz ha subratllat que el govern d'Espanya continuarà garantint el finançament dels serveis públics de Catalunya tot i les "bogeries" dels polítics catalans. Al mateix temps, ha insistit que el Comitè Tècnic de Control de Comptes Nacionals investigarà en què s'ha gastat la Generalitat 1.300 MEUR. El ministre i candidat del PPC per Barcelona de cara a les eleccions generals, Jorge Fernández Díaz, ha fet aquestes declaracions des de Girona en l'acte de presentació de la cap de llista dels populars per Girona, Concepció Veray. Un acte que ha aplegat a algunes de les principals figures del PPC tals com la presidenta del partit, Alícia Sánchez-Camacho, el portaveu de la formació popular, Enric Millo, i altres membres del partit.  Al bell mig de les escales de la Catedral de Girona, el ministre ha assegurat que es sentia "molt orgullós" de la feina realitzada fins ara per la candidata i que estava convençut que el PP estava "cridat a guanyar" les properes eleccions del 20 de desembre i que obtindrien resultats a la demarcació gironina. "Els propers quatre anys són molt importants, ens permetran consolidar la recuperació econòmica i garantir la estabilitat de les nostres institucions", ha comentat el ministre.  D'altra banda i qüestionat pels periodistes arran de les últimes paraules del conseller en funcions Francesc Homs o el mateix president en funcions, Artur Mas, arran de la polèmica per les mesures de control del FLA, Jorge Fernández Díaz ha estat contundent. "A Catalunya fa temps que el seny i el sentit comú està fora de dirigents que es troben al front de Catalunya, uns quants s'han tornat bojos però els catalans no han d'assumir les conseqüències del fet que els dirigents hagin perdut el sentit comú", ha etzibat.  En aquest sentit, el ministre ha assegurat que el govern espanyol continuarà garantint el finançament dels serveis públics de Catalunya. "Els ciutadans no han de patir les bogeries dels dirigents que s'han posat al front i que han pactat amb la CUP", ha comentat. En aquesta línia, Fernández Díaz ha ressaltat que mai s'hagués imaginat que CUP pogués arribar a formar part d'un possible nou Govern. "Un partit anti Europa, en contra de formar part de l'OTAN, de la Unió Europea, anticapitalista i antisistema", ha criticat.  Al mateix temps, el ministre ha tornat a institir sobre els 1.318 MEUR que segons el govern espanyol la Generalitat va gastar i que l'executiu no hauria comptabilitzat ni aclarit en què s'haurien invertit. Uns diners que han fet incrementar el dèficit de l'executiu català i que, segons Madrid, la Generalitat va ocultar a la Intervenció General de l'Estat. Uns fets que, des de la conselleria d'Economia neguen i asseguren que la diferència deriva d'una divergència a l'hora de comptabilitzar el dèficit d'unes inversions passades i que ara s'han de justificar davant d'Europa.  Segons el govern espanyol els més de 1.300 MEUR es van gastar per fer carreteres i presons l'any 2011 i ara Brussel·les obliga a computar al dèficit d'aquest 2015. Aquest diumenge, el ministre ha avançat que el Comitè Tècnic de Control de Comptes Nacionals – que integra la Intervenció General de l'Estat, el Banc d'Espanya i l'Institut Nacional d'Estadística- investigarà on haurien anat a parar aquests diners. "Uns milions que no han estat comptabilitzats correctament ni s'ha aclarit la seva destinació", ha insistit el ministre.  En aquest sentit, Fernández Díaz ha explicat que les agències de ràting han col·locat el dèficit català a nivell del "bono basura" i, per això, Catalunya " no té accés als mercats financers". "El que està fent el govern d'Espanya i continuarà fent és pagar als proveïdors del govern català, els serveis públics essencials, els serveis socials i funcionaris", ha comentat. "Els catalans no tenen que pagar que hi hagin uns dirigents irresponsables que actuen contra la llei, la Constitució, el sentit comú i el sentit de la història", ha subratllat.  "El terrorisme no pot marcar l'agenda social" Pel que fa als atemptats de l'Estat Islàmic que es van produir la setmana passada a París, el ministre ha explicat que no hi ha novetats i que es mantenen els controls, les patrulles conjuntes entre la policia francesa i espanyola i es manté el nivell 4 d'alarma. "Hi farem front tots els països units, tal i com vam acabar amb ETA", ha explicat des de Girona tot assenyalant que "no hi ha motius pel pànic" i que el terrorisme no pot marcar l'agenda social d'un país. Per això, el ministre ha posat de relleu el bon funcionament dels cossos de seguretat que ahir dissabte van controlar l'accés a l'estadi i el partit de futbol que es va realitzar entre el FC Barcelona i el Madrid. "La seguretat absoluta no existeix, estaríem faltant a la veritat però no hi ha motiu perquè s'estengui el pànic", ha explicat. "Si els tenim por, els terroristes hauran guanyat la mitat de la batalla, no poden marcar l'agenda dels esdeveniments i els derrotarem", ha explicat.  Per últim, Veray ha defensat la seva candidatura de cara a les eleccions generals tot destacant que es tracta d'una llista que combina "experiència i renovació", amb un equip jove però solvent i compromès amb les persones. L'edat mitjana de la candidatura és de 43 anys i compta amb persones que es dediquen a activitats professionals diverses. Ara fa quatre anys Veray va anar de número 2 i aquest 2015 ha decidit fer un salt endavant. "És un honor encapçalar aquest gran equip i gaudir de la confiança de tots ells així com de tots els membres del PP i molt especialment d'Enric Millo, Alícia Sánchez-Camacho i Mariano Rajoy", ha conclòs.

Summary: Fernández Díaz assegura que l'Estat impedirà que els catalans paguin per les "bogeries" dels seus dirigents


Un miler de persones i trenta tractors s'han manifestat a Figueres durant la vaga general. Pels volts de les dotze, els assistents s'han manifestat  amb una pancarta que deia 'L'autodeterminació no és delicte'. Prèviament,  representants de diferents entitats, com són la Intersindical-CSC, USTEC-STEs, Unió de Pagesos i La Forja-Alt Empordà han fet parlaments. Durant les intervencions, han reclamat la posada en llibertat dels dirigents independentistes que estan assistint a una "farsa de judici" així com el dret a l'autodeterminació de Catalunya per "aixecar una república" que millori els drets de la classe treballadora. També han anunciat que sortiran al carrer els cops que faci falta i que cal "tombar el règim del 78". La protesta ha transcorregut sense incidents.

Summary: Un miler de persones i trenta tractors es manifesten a Figueres per la vaga al crit de "llibertat presos polítics"


Els advocats de CCOO s'ofereixen a defensar a baix cost els treballadors acomiadats que s'afiliïn al sindicat durant un any. La mesura forma part del la campanya de defensa jurídica que ha emprès el sindicat després de constatar que durant el mes de març s'han destruït 141.000 llocs de treball. L'organització en defensa dels drets dels treballadors ha establert una "tarifa extraordinària" per les persones que s'afiliïn al sindicat mentre duri el procés judicial per reclamar la nul·litat i com a mínim durant un any, segons la qual l'inici del procediment judicial serà gratuït. En cas de perdre el cas no se'ls cobrarà res i si el resultat és satisfactori, se'ls cobrarà un mínim de 100 euros per costejar la intervenció dels juristes. Fonts del sindicat asseguren que l'alt cost d'iniciar un procediment judicial, que pot rondar entre els 500 i els 600 euros, està portant als treballadors a no reclamar als jutjats els acomiadaments. De moment, l'organització sindical ja s'han iniciat els tràmits de 200 demandes de la nul·litat de les extincions de contractes. A les persones afiliades a CCOO anteriorment al decret d'estat d'alarma amb antiguitat inferior a un any, se'ls farà un descompte del 50% de la tarifa per a no afiliats i sense cap mínim. El procediment judicial serà totalment gratuït per als afiliats anteriorment al decret d'estat d'alarma que tinguin una antiguitat d'un any o superior. Segons les dades del 2019, el sindicat té més de 146.000 afiliats a Catalunya En tots els procediments, CCOO defensarà la nul·litat de l'acomiadament amb la finalitat de garantir la readmissió de tots els afectats per extincions de contracte que consideren "il·legals".

Summary: Els advocats de CCOO s'ofereixen a defensar a baix cost els treballadors acomiadats que s'afiliïn al sindicat un any


El Parlament ha rebutjat aquest dijous la pretensió de Cs d'augmentar les hores de docència en castellà i anglès al sistema educatiu català. El grup taronja ha inclòs aquesta petició en una moció sobre Formació Professional (FP) que ha estat avalada en bona part pels grups parlamentaris, a excepció d'aquest punt, que ha estat votat en contra per més de dos terços dels diputats: JxCat, ERC, PSC-Units, CatECP i la CUP. Cs i el PPC s'han quedat sols defensant un "repartiment equitatiu" del català, el castellà i l'anglès a l'escola.

Summary: El Parlament rebutja incrementar la docència en castellà i anglès al sistema educatiu


El Grup de Defensa del Ter (GDT), Justícia Alimentària Global i Lluçanès Viu proposen un viatge per Osona per descobrir els "desastres" del model porcí a la comarca. Un dels membres del GDT, Sergi Solà, ha explicat que la iniciativa de 'Porc Aventura' serà un passeig en autobús durant el 15 d'octubre que recorrerà i farà parada a diferents punts d'Osona relacionats amb la indústria càrnia. A cadascuna de les parades, els ecologistes donaran a conèixer els efectes "nocius" del model porcí en llocs que per ells són significatius com l'escorxador Esfosa, la granja de Serrarols o Casa Tarradellas, però també aprofitaran per apuntar el camí de les solucions. En total s'han plantejat sis parades per donar una visió global de la qüestió i tractar temes que van des de la contaminació dels aqüífers fins als conflictes per la precarietat laboral.

Summary: El Grup de Defensa del Ter proposa un viatge per descobrir els "desastres" de la indústria ramadera a Osona


L'alcaldessa de Barcelona, Ada Colau, ha celebrat que aquest dissabte comenci una "nova etapa" amb la presa de possessió dels nous consellers i, per tant, la fi del 155 i, d'altra banda, perquè s'ha fet fora el PP de la Moncloa. En declaracions als periodistes des de la plaça de Sant Jaume abans d'assistir a l'acte de presa de possessió, Colau també ha avisat que estarà pendent que el nou president del govern espanyol, Pedro Sánchez, concreti amb fets "quan abans millor" la seva promesa d'obrir diàleg amb Catalunya. Tot i que aquest dissabte s'aixequi el 155, Colau també ha volgut subratllat que "queda molta feina per fer" i que fins que no surtin les persones que són a la presó no hi haurà "normalitat política".

Summary: Colau celebra que comenci una "nova etapa" amb l'aixecament del 155 i sense Rajoy a la Moncloa


El PP ha llançat aquest dilluns a través de les xarxes socials una campanya contra les "línies vermelles" en què assegura que els vetos de les formacions impedeixen el desenvolupament dels serveis socials i de l'economia de l'Estat. El vídeo, que fa referència als vetos de la resta de formacions a pactar amb el PP de Mariano Rajoy, assegura que després dels últims mesos "és inevitable reflexionar sobre el que ha passat a Espanya" i "escoltar el que la gent ens està demanant", que és "que ens oblidem de les línies vermelles", perquè "una línia vermella és un mur que ho atura tot".  Amb música de piano de fons, el vídeo de 58 segons mostra una línia vermella projectada sobre paraules com "ocupació", "economia", "pensions", "sanitat", "educació", "unitat", "seguretat", "família", "Europa", "estabilitat", i l'acaba substituint per la paraula "futur". Assegura que l'Estat "necessita seguir avançant i caminant cap a un futur millor per a tots". "És moment que les línies vermelles no ens impedeixin veure tot el que podem seguir fent junts" i "d'anar a favor del futur".

Summary: El PP llança un vídeo de campanya contra les "línies vermelles"


Detingut un conductor al Tarragonès que conduïa sense permís, sota els efectes de l'alcohol, a gran velocitat i de forma temerària, saltant-se semàfors en vermell i fins i tot en alguns trams en contra direcció per fer-se escàpol de la policia. Agents dels Mossos van detenir-lo aquest dimarts al matí, després d'hores de recerca de rebre un primer avís, cap a tres quarts d'una de la matinada, en què s'alertava que l'home havia sortit begut d'un restaurant d'Altafulla en direcció a Tarragona. Segons fonts dels Mossos, finalment se'l va poder enxampar en un carrer sense sortida. En la prova d'alcoholèmia va donar una taxa de 0,77 mg/l. Es tracta d'un home de 30 anys de nacionalitat espanyola, veí de Creixell, que ja acumula diversos antecedents policials per delictes contra la seguretat del trànsit en les modalitats de conducció sota els efectes de l'alcohol i la conducció sense permís per pèrdua de punts. Davant l'avís que el conductor havia sortit del restaurant i havia agafat begut el vehicle, les patrulles van iniciar la recerca del vehicle per aturar-lo i identificar-lo. Mentre diverses patrulles feien la recerca del vehicle, van rebre un nou avís amb el mateix vehicle implicat. En aquest cas, la Guàrdia Urbana de Tarragona va informar que un cotxe havia fugit d'un control policial. El conductor del vehicle no va fer cas dels agents i per fugir es va saltar diversos semàfors i circulava a gran velocitat.   Després d'hores de recerca, a dos quarts de cinc de la matinada una patrulla dels mossos que circulava per la carretera N-340 va localitzar el vehicle estacionat al pàrquing d'un restaurant del Creixell. Quan els mossos es van dirigir cap al vehicle van veure com tres persones pujaven al vehicle. En aquest sentit, la descripció del conductor coincidia amb la de l'home que havia fugit del control policial hores abans.   El conductor, en detectar la presència policial, va sortir del pàrquing a gran velocitat i va començar a fer una sèrie de maniobres temeràries pels carrers del Creixell. El vehicle, que circulava a gran velocitat, va arribar a passar per carrers en contra direcció.   Els agents van ordenar al conductor que aturés el vehicle fent senyals lluminoses i acústiques però aquest no en va fer cas i va continuar la seva fugida per Torredembarra fins que va entrar a un carrer sense sortida on els mossos el van poder aturar.   En la identificació, els agents van comprovar que l'home circulava sense permís de conduir ja que li constava una retirada judicial fins al maig de 2017. D'altra banda, en la prova d'alcoholèmia, l'home va donar una taxa de 0,77 mg/l en l'aire expirat. Per tots aquest motius, els agents van detenir el conductor i van immobilitzar el vehicle.

Summary: Enxampat un conductor begut per circular sense permís, de forma temerària i a gran velocitat pel Tarragonès


Cayetana Álvarez de Toledo ha assegurat aquest diumenge que la resposta de Quim Torra als CDR és digne d’un dictador. “Només els ‘caudillos’ totalitaris diuen ‘Jo sóc el poble’”, ha asseverat la candidata del PPC per Barcelona a les eleccions al Congrés dels Diputats, tot defensant que “el poble no és ell, sinó la suma de ciutadans lliures i iguals d’una nació democràtica”. Álvarez de Toledo ha subratllat que “ni molt menys, tots els ciutadans s’identifiquen amb el projecte de Torra, que està basat en l’estrangeria, en la divisió i l’empobriment de Catalunya”. Al mateix temps, la candidata popular ha advocat per un pacte constitucionalista al Congrés després del 28-A per tal d’”evitar que la ideologia reaccionària, tribalista i segregadora intenti liquidar la Constitució”.

Summary: Álvarez de Toledo, sobre la conversa de Torra amb els CDR: “Només els ‘caudillos’ totalitaris diuen ‘Jo sóc el poble’”


L'Ajuntament de Sant Cugat del Vallès ha emès un comunicat en què nega les presumptes adjudicacions a dit a particulars i entitats durant els anys 2017 i 2018 denunciades pel grup municipal de Ciutadans. Assegura que ha complert amb la normativa, ja que "totes les factures que s'han emès derivades d'encàrrecs que s'han efectuat sense ajustar-se al procediment aplicable en cada cas s'han elevat al ple municipal". Així mateix indica que en l'informe que l'interventor municipal va realitzar el passat mes de febrer i que la formació taronja utilitza de punt de partida en la seva denuncia, queda acreditat que no hi ha hagut cap "prejudici econòmic" per l'administració.  En un comunicat breu i molt tècnic, el consistori s'ha defensat de les acusacions que el portaveu de Cs al Parlament, Carlos Carrizosa, va fer en una visita a la ciutat i ha remarcat que fins ara no ha rebut cap demanda de Cs ni de cap altra formació política.  En la seva demanda, Ciutadans alerta que en un informe del 12 de febrer de 2019, l'interventor general de l'Ajuntament va posar de manifest que en els darrers anys ha existit una "absència de sotmetiment a la imperativa normativa de contractació pública intencionada i estructural". Així, assenyala que el consistori ha aprovat crèdits per un valor d'1,4 MEUR per pagar a entitats i particulars que haurien executat "serveis plenament idonis per fer-se amb contractes públics".  L'executiu ha assegurat que no ha exisitit cap "prejudici econòmic" pel consistori i ha remarcat que "el preu del servei o subministrament realitzat sempre s'ha ajustat al preu de mercat". Alhora, ha insisit que en el cas de serveis que han excedit l'objecte del contracte "els preus facturats es corresponen amb els preus inicialment contractats".

Summary: L'Ajuntament de Sant Cugat nega les presumptes adjudicacions a dit denunciades per Cs


Un consell assessor format per una quinzena d'expertes i experts guiaran el Departament de Salut per introduir la perspectiva de gènere en les polítiques sanitàries. "Volem lluitar contra les desigualtats de gènere, causades sobretot per factors socials i estereotips, que també es troben, com en tota la societat, en el nostre sistema sanitari", ha afirmat la consellera de Salut, Alba Vergés, en la reunió constitutiva de l'òrgan, aquest dimarts. La consellera es vol fixar en tots els àmbits, des de la pràctica clínica fins a les relacions laborals del propi sistema, i ha posat com a exemples les diferències entre homes i dones a l'hora de diagnosticar malalties com l'infart agut de miocardi o la depressió o l'abordatge de l'endometriosi, la malaltia ginecològica més freqüent però "absolutament invisibilitzada".

Summary: Experts assessoraran el Departament de Salut per actualitzar la pràctica clínica amb perspectiva de gènere


El jutjat d'instrucció número 4 de Lleida ha citat a declarar el 28 de novembre l'alcalde d'Alcarràs (Segrià), Miquel Serra, ja que considera que podria haver comès un presumpte delicte de desobediència per la celebració del referèndum de l'1 d'octubre. Serra ha reiterat el convenciment de no haver comès cap delicte i ha avançat que els seus advocats demanaran un ajornament de la compareixença per tal d'estudiar amb deteniment el cas, segons han explicat des del consistori. Miquel Serra ja va ser citat a declarar davant la fiscalia el setembre del 2017 pel seu suport a l'1-O, però en aquella ocasió va decidir no presentar-s'hi en considerar que l'ordre "s'extralimitava en competències i vulnerava drets democràtics", a més "del defecte de forma en què es va presentar" perquè la citació va arribar a través d'un correu electrònic genèric de l'Ajuntament i sense dirigir-se a la seva persona. L'alcalde d'Alcarràs ha anunciat a través d'un tuit haver rebut la citació del jutge. En la piulada manifesta que "malgrat intentin jutjar-nos continuarem caminant cap a la república" i reitera que "tornaria a fer exactament el mateix".

Summary: El jutge cita a declarar l'alcalde d'Alcarràs per la celebració del referèndum de l'1-O


Hi ha feina qualificada per als joves a les Terres de l'Ebre i fins i tot costa en alguns sectors trobar els perfils que necessiten. Ho evidencia la participació empresarial al Fòrum d'Ocupació i Talent que es fa aquest dimecres al Campus ebrenc de la URV, on s'han tornat a batre rècords de participació, amb 51 empreses i institucions que ofereixen feina, pràctiques o beques. Com reconeix el sotsdirector del Campus de Tortosa, Xavier Ferré, el retorn dels joves que han marxat a estudiar fora és un dels reptes a superar però també empreses com ViewNext, del grup IBM, participen al Fòrum per implantar-se a les Terres de l'Ebre. El talent Km0 dona bon rendiment segons els empresaris i d'aquesta fira d'ocupació en surten molts contractes de feina. El Fòrum de l'Ocupació Universitària del Campus Terres de l'Ebre de la URV és una fira d'empreses que s'ha convertit en el punt de trobada indispensable entre la comunitat universitària i el sector socioeconòmic de les comarques ebrenques. Té per objectiu facilitar la inserció laboral dels estudiants i alumni URV i en aquesta setena edició s'han tornat a batre rècords de participació empresarial, amb 51 estands. El sotsdirector del Campus ebrenc, Xavier Ferré, ha destacat el retorn que suposa la fira tant per als estudiants com per als empresaris.  El fòrum pot servir també als futurs estudiants per testejar quins sectors professionals tenen més sortida al territori. Ferré ha apuntat que hi ha molts llocs qualificats i ofertes de treball que no acaben de correspondre amb les demandes educatives dels alumnes. Per exemple, hi ha molta oferta laboral en carreres tècniques però en canvi les que imparteix la URV, sempre queden amb places vacants. "És un contrasentit", ha lamentat. El fòrum però és multisectorial amb desenes d'empreses implantades a les Terres de l'Ebre de sectors tecnològics, de serveis, d'administració, salut o turisme, entre molts altres. "Tenen dificultats per cobrir les vacants", ha dit Ferré, per tant, "a l'Ebre hi ha feina per a la gent jove i treballem perquè cada vegada hi hagi millor feina per a la gent jove", ha afegit. El que costa més és incentivar el retorn de talent, dels joves que marxen a estudiar fora. Ferré reconeix que voldrien "tenir més èxit" i s'esforcen en difondre el fòrum per facilitar des dels seus campus que el primer retorn es produís amb estudiants ebrencs que estudien fora del territori. "Moltes vegades no tenim la resposta que voldríem de gent que podria trobar feina aquí, qualificada, i no assisteix al fòrum. És una oportunitat d'entrevistar-se amb caps de recursos humans de més de cinquanta empreses, és la millor oportunitat que se'l pugui brindar", ha destacat Ferré.  Una de les empreses que participa al Fòrum és ViewNext, del grup IBM. El seu gestor de projectes, Gabriel Abelló, ha explicat que han d'implantar el nou sistema de gestió d'informació als quatre hospitals de l'Ebre i busquen gent per crear un grup de treball aquí. "Venim a Tortosa a buscar talents per ampliar la nostra capacitat productiva. Busquem gent amb ganes de treballar", ha dit. No es busquen només candidats amb formació informàtica perquè els perfils que necessiten són molts diferents, des d'economistes, a psicòlegs, especialistes en màrqueting o professionals de la salut. "Implementem i mantenim aplicacions informàtiques però, per fer-ho, necessitem noves idees en la forma d'aplicar-les i necessitem de tot", ha afegit. Abelló ha assegurat que el talent KM0 dona un gran rendiment i ha posat com exemple la deslocalització que ViewNext ja va fer de Barcelona a Reus, on el grup que va començar a treballar a passat de 17 empleats, a més de 120.

Summary: El Fòrum d'Ocupació de la URV desmunta el mite que falta treball per als joves a les Terres de l'Ebre


El president de la Generalitat en funcions demana a l'oposició que estigui disposada a arribar a acords sense posar el procés com a condició ACN Barcelona.-El president de la Generalitat en funcions, Artur Mas, ha acusat el PPC d'haver "sembrat la llavor de la discòrdia" a tot Espanya per guanyar vots i l'ha assenyalat com a responsable de la situació actual. Així mateix, ha negat haver generat "odi" contra Espanya" . "No es pot tenir odi per ningú i menys pels que pots considerar gent propera, pels que tenen llaços fraternals, polítics i comercials", ha defensat en el seu torn de rèplica al president del PPC al Parlament, Xavier García Albiol. Mas també ha demanat als grups de l'oposició (PPC, C's, PSC i Catalunya Sí que es Pot) que estiguin disposats a arribar a acords en els temes que la CUP farà la seva "la seva pròpia política autònoma" sense posar el procés cap a la independència com a condició. Mas s'ha referit a la campanya del PP del 2006 contra l'Estatut per defensar que els populars han "sembrat la llavor de la discòrdia" des de fa molts anys a tot Espanya amb l'objectiu de guanyar vots que, segons Mas, és l'únic que els interessa. Per aquest motiu, ha considerat que el PP és "directíssimament responsable" de l'actual situació i ha afegit que no pot defugir aquesta responsabilitat. En aquest context, ha negat tenir odi cap a Espanya, tal com ha afirmat  Albiol argumentant que Catalunya no té res contra Espanya i "molt menys odi". A més, l'ha convidat a no utilitzar la paraula odi perquè "no fa bé a ningú" i ha recordat que ell h utilitzat un concepte diferent quan va acusar el govern espanyol de tenir "intolerància a la realitat nacional catalana". Mas ha considerat lògic que Junts pel Sí busqui un acord amb la CUP perquè defensen l'objectiu de construir un estat independent, davant la preocupació d'Albiol que ha qualificat els cupaires d'estrafolaris i antisistemes. Tot i així, Mas ha assenyalat que hi haurà temes amb què no tindran el suport de la CUP, com per exemple els pressupostos. En aquests àmbits, el president e funcions  ha demanat a l'oposició que estigui disposada a arribar a acords sense posar com a condició la renuncia del procés.  Perquè llavors no s'estaria oferint col·laboració sinó que s'estaria carregant per la porta de darrera allò que té majoria absoluta. El president també ha volgut replicar la comparació que Albiol ha fet de Catalunya quan ha assenyalat que les dictadures també celebren referèndums. Mas ha recordat que en els règims dictatorials també hi havia lleis que s'havien de complir. "Sempre diuen d'aquí no es passa perquè ho diu la llei i punt i final. Això també hi deien les dictadures. Reaccionar això és una democràcia de baixa qualitat", ha replicat per després insistir que el septe és adequar les lleis a la legitimitat de les urnes. Sobre el fons de liquiditat autonòmica, el FLA, Mas ha rebutjat que Catalunya hagi de donar les gràcies a l'Estat argumentant que es tracta d'impostos que paguen els catalans i ha instat a traspassar la recaptació dels impostos per acabar amb aquest fons. "Deixi'ns els diners i no ens faran falta absolutament per res", ha etzibat. Finalment, sobre els suposats casos de corrupció, Mas ha replicat a Albiol que gairebé sempre que actua la policia i la fiscalia és perquè hi ha algun motiu per investigar, però no sempre. I quan no hi ha motiu, Mas s'ha queixat que ningú se'n fa responsable en el marc de l'estat de dret que tan defensa el PP.

Summary: Mas acusa el PP de "sembrar la llavor de la discòrdia" i nega haver generat "odi" cap a Espanya


Els lletrats dels presos electes, Jordi Pina i Andreu van den Eynde, han lamentat que el Tribunal Suprem hagi fet una "interpretació limitativa" i no permeti ni exercir el càrrec en llibertat ni tampoc tramiti l'autorització a les cambres (suplicatori) per seguir-los jutjant. Després de conèixer la decisió del tribunal, han afirmat que estudiaran bé la resolució però que es plantegen impugnar-la i també remetre un nou escrit al tribunal on sol·licitin que el dia 21 de maig Oriol Junqueras, Jordi Sànchez, Josep Rull i Jordi Turull (al Congrés) i Raül Romeva (al Senat) "no només estiguin allà pel formalisme i fer-se la foto" sinó que puguin fer tasques com els altres diputats i senadors: fer declaracions als mitjans, reunions amb el grup parlamentari o gestions prèvies a la sessió constitutiva. "La immunitat parlamentària no pot ser un privilegi sinó una garantia per poder exercir", ha afirmat el lletrat de Junqueras i Romeva. El Tribunal Suprem ha autoritzat als presos electes Oriol Junqueras, Jordi Sànchez, Jordi Turull, Josep Rull i Raül Romeva a anar a les sessions constitutives del Congrés i el Senat el 21 de maig per prendre possessió del càrrec però, en canvi, s'oposa a deixar-los en llibertat. I tampoc tramitarà el suplicatori per tenir autorització de les cambres per seguir amb el procediment judicial.  Davant d'aquesta decisió, els lletrats de tots cinc han fet una primera valoració de la resolució. Interpreten que el tribunal ha optat per la visió més "limitativa, mínima i restrictiva" dels drets dels presos electes, permetent només que assisteixin el 21 de maig i que no permeten que exerceixin el càrrec amb les mateixes garanties que la resta de diputats i senadors. "Segurament acabem impugnat la decisió perquè no només defensem el dret d'anar a les Corts sinó els drets dels electors i amb el màxim de garanties, no pot ser que només sigui anar-se a fer una fotografia", ha lamentat el lletrat de Junqueras i Romeva, Andreu van den Eyne.  Per la seva banda, Jordi Pina –que representa els diputats de JxCat- ha reconegut que estan "decebuts" per la decisió del tribunal. "Creiem que era una oportunitat per deixar clar que hi ha divisió clara de poders entre el judicial i el legislatiu", ha manifestat a les portes del Suprem.  A més, ha avançat que presentaran un escrit perquè no estan d'acord que només es permeti accedir els presos per a la sessió "a fer-se la foto" i que se'ls enviï a la presó tot just acabar el plenari. Pina ha dit que volen que puguin fer reunions amb el grup parlamentari, atendre mitjans de comunicació i totes les gestions pròpies de qualsevol diputat o senador que acaba de prendre possessió de l'acta. "No poden venir conduit per la policia i just acabar l'acte protocol·lari pujar a la furgoneta i marxar", ha lamentat.  També lamenten que el tribunal interpreti com un "privilegi" que els presos demani el suplicatori i que ho facin buscant "treure profit" de la suspensió del judici. "Si fossin gent del carrer que s'ha presentat a eleccions per sortejar la presó provisional, però és que són els líders polítics del conjunt del territori, no es demana com un fet estratègic per sortir en llibertat sinó perquè són els líders del moviment", ha manifestat Andreu van den Eyne.  Una crítica que també ha fet seva Pina, que recorda que mentre estan jutjats són "innocents". "Al final és com una mica trampós, el tribunal et diu que et deixa presentar a les eleccions i mira que gegantista que soc i que democràtic que sóc, però et mantinc injustament en presó i et vulnero els teus drets perquè no puguis exercir el càrrec pel qual t'ha escollit la ciutadania", ha criticat.

Summary: Els lletrats dels presos electes lamenten que el Suprem sigui "limitatiu" i no permeti exercir el càrrec en llibertat


Aquest dilluns ha començat a l’Audiència de Tarragona el judici contra Francisco Javier Mora, l’assassí confés de la seva dona a la Pobla de Mafumet (Tarragonès) l’any 2016. Durant la primera sessió de la vista oral han declarat una desena de testimonis, entre els quals la filla de la víctima i diversos familiars. Tots ells han manifestat davant el jurat popular que desconeixien que el processat tingués problemes amb les drogues i han titllat de “bona” la relació que la víctima, Carmen Ginés, mantenia amb la seva parella. Durant el judici ha transcendit que, el dia abans dels fets, la víctima havia parlat per telèfon amb l’exdona de l’acusat i amb familiars d’aquesta, les quals li van explicar que Mora solia consumir drogues, que havia passat per un centre de desintoxicació i que havia estat un cop a la presó. Tot i que la víctima desconeixia el passat del seu marit, Carmen Ginés els hauria assegurat que l’estimava i que “lluitaria per ell”. L’endemà a la nit, el 17 de desembre del 2016, el processat li va ocasionar la mort després de propinar-li, per sorpresa, una vintena de ganivetades. L’home va ocultar el cos a la filla menor de la víctima i al matí va confessar els fets a una comissaria dels Mossos. S’enfronta a penes de fins a 25 anys de presó.

Summary: Arrenca el judici contra l’assassí confés de la seva dona a la Pobla de Mafumet


El magistrat del Jutjat d'Instrucció número 13 de Barcelona està investigant el Pacte Nacional pel Referèndum (PNR) i el registre de ciutadans catalans a l'estranger. Juan Antonio Ramírez Suñer ha interrogat aquest dimecres a la tarda diversos testimonis en la seva causa contra l'1-O, entre els quals treballadors de la Generalitat i informàtics, i els ha preguntat com es va reservar el domini 'pactepelreferendum.cat', qui va elaborar la web i qui la va pagar. També s'ha interessat pel registre de ciutadans catalans a l'exterior, i per això interrogarà diversos testimonis les properes setmanes, com el coordinador del PNR, Joan Ignasi Elena. Segons han explicat fonts jurídiques, Carles Corcoll, responsable de webs i dominis de Presidència, ha explicat que ell va encarregar reservar el domini pel PNR, que encara està funcionant, i ho va fer seguint un decret del 2015. Ha explicat que la web estava gestionada pel propi PNR, del qual formaven part milers d'entitats, i la pròpia web explica que està gestionada per dues d'aquestes entitats, Òmnium i el CIEMEN. Corcoll també ha declarat que el contingut de l'anunci per fomentar la participació al referèndum de l'1-O, on es veien dues vies que divergien, depenia de la Conselleria d'Exteriors. Albert Pallejà, responsable de tecnologia del Departament de Presidència, ha explicat que el responsable dels continguts digitals del departament era Roc Fernández. En tot cas, ell i Corcoll han explicat que les campanyes i els dominis no han costat diners a la Generalitat, ja que o no s'han pagat o formaven part de contractes marc més amplis amb empreses proveïdores. Aquest dimecres també han estat interrogats com a testimonis una dissenyadora web 'free-lance' que treballava per a la Generalitat, i dos treballadors que depenien de la multinacional informàtica HP però també treballaven per a la Generalitat. Aquests dos últims han explicat que ells cobraven de l'empresa i que no saben com la Generalitat pagava a la seva empresa.

Summary: El jutge d'Instrucció 13 investiga ara el Pacte Nacional pel Referèndum i la web de catalans a l'exterior